***Hrvatski kraljevi*** je hrvatska igrano-dokumentarna TV serija snimljena 2011. u produkciji HRT koja prikazuje najraniju povijest Hrvata, odnosno srednjovjekovne Hrvatske. Njen kreator Domagoj Burić je koristio kombinaciju CGI grafike i historijske rekonstrukcije praćene naracijom i intervjuima sa povijesnim stručnjacima, odnosno slične tehnike kao u svojoj prethodnoj igrano-dokumentarnoj seriji *Ludi rimski carevi*. Usprkos toga se smatra jednom od najskupljih i najambicioznijih projekata u povijesti Hrvatske radio-televizije.

Sadržaj serije
--------------

Serija se bavi najranijim razdobljem hrvatske povijesti, vremenom takozvanih narodnih vladara iz domaće dinastije Trpimirovića, od početka 9. do kraja 11. stoljeća. U posljednjoj epizodi obrađeno je i razdoblje doseljenja Hrvata na današnje prostore.

Osnovni podaci o proizvodnji serije
-----------------------------------

Za potrebe serije su u studijima HRT-a na zagrebačkom Prisavlju sagrađeni interijeri starohrvatskih vladarskih dvorova i crkvi u prirodnoj veličini, što je prva takva rekonstrukcija u medijskoj i kulturnoj povijesti Hrvatske. Isto tako, prvi je puta u potpunosti rekonstruirana i hrvatska ranosrednjovjekovna kraljevska kruna, na osnovu likovnog prikaza hrvatskog vladara na reljefu iz splitske krstionice. Prvi put su napravljene vjerne rekonstrukcije starohrvatskih crkvi u prirodnoj veličini, te glasoviti kneževski i kraljevski kameni natpisi. U ličkom selu Zir te u dalmatinskom selu Bakotine Staje pored Zagvozda, sagrađena su cjelovita ranosrednjovjekovna sela, kako bi se dočarao svakodnevni život većine stanovništva Hrvatske tog vremena. Za rekonstrukcije eksterijera građevina, te za umnožavanja ljudi i brodova korištena je računalna tehnologija, koja je posebno došla do izražaja na najavnoj špici serije, u kojoj kipovi hrvatskih vladara oživljavaju pred očima prolaznika. U seriji je prikazano 6 potpuno razrađenih bitki i opsada. Tako se može vidjeti veliku bizantsku vojsku kako stupa kroz Hrvatsku, sukobljene vojske Ljudevita Posavskog i kneza Borne, vojsku kralja Tomislava kako nanosi težak poraz Bugarima. Isto tako izrađene su i čitave flote: franačko-bizantsko-slavenska flota pod zidinama arapskog Barija, te flote ratobornog hrvatskog kneza Domagoja i velikoga kralja Petra Krešimira IV.

U seriji je sudjelovalo oko 1.000 ljudi, dok su svi glumci naturščici ili statisti. Serija se snimala i na izvornim lokacijama Vrlike, Knina, Klisa, Velebita, Sinja...

Stručni suradnici
-----------------

U seriji su sudjelovali najistaknutiji europski povjesničari srednjega vijeka: Chris Wickham, Catherine Holmes i Peter Frankopan sa Sveučilišta u Oxfordu, Rosamond McKitterick sa Sveučilišta u Cambridgeu, Neven Budak i Miljenko Jurković sa Sveučilišta u Zagrebu, Mladen Ančić i Nikola Jakšić sa Sveučilišta u Zadru, Vedrana Delonga iz Muzeja hrvatskih arheoloških spomenika u Splitu, Janosz Bak sa Sveučilišta u Budimpešti, Walter Pohl iz Beča, Przemyslaw Urbanczyk sa Sveučilišta u Varšavi, Dušan Treštik iz Praga te najpoznatiji svjetski medijevalist Jacques LeGoff s pariške Sorbonne.

Odjeci serije u javnosti
------------------------

Premijerno emitiranje prve epizode serije 16. listopada 2011. na Prvom programu HTV-a pratilo je nešto manje od pola milijuna gledatelja, i to je ujedno i prosječna gledanost serije u premijernom emitiranju, što ovaj projekt čini jednim od najgledanijih hrvatskih dokumentaraca ikad. Serija je uglavnom iznimno dobro prihvaćena u javnosti, pa je tako poznati hrvatski filmski kritičar Nenad Polimac zaključio:

> Nakon odgledanih svih sedam epizoda sa sigurnošću možemo reći: Hrvatski kraljevi su najvažniji i najbolji proizvod HRT-a u posljednja dva desetljeća.
> 
> – Nenad Polimac

Dok su osvrti uglavnom izrazito pozitivni, pojedini komentatori zamjeraju "pretjeranu" uporabu glazbe.

Emitiranje serije oživjelo je i pomalo zaboravljeno razdoblje hrvatskog ranog srednjeg vijeka, pa je tako organizirano i nekoliko stručnih tribina na ovu temu. Autor serije Domagoj Burić te direktor fotografije Branko Cahun nagrađeni su Godišnjom nagradom HRT-a u svibnju 2012. upravo za rad na ovom projektu. U izdanju diskografske kuće Orfej objavljen je i *soundtrack* serije.

U listopadu 2012. seriju je od HRT-a otkupio Viasat te će biti prikazana u 30-ak europskih zemalja.

Ekipa serijala
--------------

* Scenarist, skladatelj i redatelj: Božidar Domagoj Burić;
* Producenti: Miroslav Rezić i Miro Mioč
* Direktor fotografije: Branko Cahun
* Majstor montaže: Dubravko Prugovečki
* Supervizor vizualnih efekata: Kristijan Mršić
* Scenograf: Ivan Ivan
* Kostimografkinja: Vjera Ivanković
* Zvučni efekti: Srđan Sekulović Skansi i Robert Stanić

Uloge
-----

* Boško Vladović (knez Trpimir)
* Aldo Tončić (kralj Zvonimir)
* Vjeran Mišurac (kralj Tomislav)
* Dario Mačešić (kralj Stjepan Držislav)
* Marko Ulaga (kralj Petar Krešimir IV.)
* Mirko Penić (knez Branimir)
* Josip Tabak (knez Borna)
* Tihomir Ajduković (knez Ljudevit)
* Domagoj Burić (knez Domagoj)
* Miro Rezić (knez Mislav/Dobreša)
* Zlatko Vrbančić (kralj Petar Snačić)
* Anamarija Šimić (kraljica Jelena Lijepa)
* Miro Mioč (Ljutiša)
* Dubravko Prugovečki (dužd Petar Tradonik/Zula)
* Davor Oblak (Žitimir)
* Tan Anton Lumezi (Tvrdan)
* Tomislav Moslavac (Radovan)
* Davor Škudar (knez Zdeslav)

Povezano
--------

* The Dark Ages (TV film)

Izvori
------

1. 1 2 3 4 5  tvprofil, Hrvatski kraljevi (2011)
2. 1 2 3  Braveheart s Prisavlja: Domagoj Burić u ulozi sadističkog kneza Domagoja, Davor Špišić, Globus
3. ↑  Jutarnji list, 28. studeni 2011.
4. ↑  TV kritika Zrinke Pavlić: Hrvatski kraljevi - mnogo bolji kao TV serija, tportal.hr
5. ↑  Croatia records, Hrvatski kraljevi, soundtrack
6. ↑  'Hrvatski kraljevi' prikazivat će se u 30 zemalja, tportal.hr